CELEX: 52021PC0630
Language: et
Date: 2021-10-13
Title: Ettepanek: NÕUKOGU RAKENDUSOTSUS, millega lubatakse Itaalial kohaldada vähendatud maksumäära sadamakai ääres seisvatele laevadele (välja arvatud eraomanduses lõbusõidulaevad) vahetult jaotatava elektri suhtes [kooskõlas direktiivi 2003/96/EÜ artikliga 19]

EUROOPA KOMISJON
            Brüssel,13.10.2021
            COM(2021) 630 final
            2021/0324(NLE)
            
            Ettepanek:
            NÕUKOGU RAKENDUSOTSUS,
            millega lubatakse Itaalial kohaldada vähendatud maksumäära sadamakai ääres seisvatele laevadele (välja arvatud eraomanduses lõbusõidulaevad) vahetult jaotatava elektri suhtes [kooskõlas direktiivi 2003/96/EÜ artikliga 19]
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  Energiatoodete ja elektrienergia maksustamist reguleeritakse Euroopa Liidus nõukogu 27. oktoobri 2003. aasta direktiiviga 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik
                     1
                   (edaspidi „energia maksustamise direktiiv“ või „direktiiv“).
               
               
                  Direktiivi artikli 19 lõike 1 kohaselt võib nõukogu lisaks artiklites 5, 15 ja 17 sätestatule komisjoni ettepaneku põhjal ühehäälselt lubada, et liikmesriik kehtestab teatavatel poliitilistel kaalutlustel täiendava maksuvabastuse või vähendab maksustamistaset.
               
               
                  Itaalia taotles luba kohaldada kuue aasta jooksul vähendatud maksumäära sadamakai ääres seisvatele laevadele, mis on varustatud üle 35 kW nimivõimsusega elektriseadmetega, kaldalt tuleva elektri suhtes. Käesoleva ettepaneku eesmärk on anda kõnealune luba erandina, mis kehtib vastavalt taotlusele kuus aastat alates 18. oktoobrist. 
               
               
                  14. septembri 2020. aasta kirjas teatasid Itaalia ametiasutused komisjonile oma kavatsusest nimetatud meedet kohaldada. 12. mail 2021 esitati lisateavet.
               
               
                  Itaalia taotleb luba kohaldada sadamakai ääres seisvatele laevadele, mis on varustatud üle 35 kW nimivõimsusega elektriseadmetega, vahetult jaotatava elektri suhtes vähendatud maksumäära 0,50 eurot/MWh, mis vastab direktiivis sätestatud elektrienergia äriotstarbelise kasutuse madalaimale maksustamistasemele.
               
               
                  Meetme taotletav kehtivusaeg on kuus aastat, mis jääb energia maksustamise direktiivi artikliga 19 lubatud maksimaalse ajavahemiku piiresse.
               
               
                  Itaalia soovib taotletud meetmega soodustada kaldalt tuleva elektri kasutamist, kuna seda peetakse vähem saastavaks kui elektri tootmist sadamakai ääres seisvate laevade pardal. Nagu taotluses märgitud, on soodustuse saajatele rakendatav vähendatud maksumäär 0,50 eurot /MWh. See on direktiivi artikli 10 lõikega 1 ja I lisa tabeliga C kindlaks määratud madalaim elektrienergia maksustamistase. Energiamaksu kahaneva struktuuri tõttu on suhteline eelis suurem suhteliselt väikese tarbimisega käitiste käitajate (ja kasutajate) jaoks. 
               
               
                  Teisest küljest peavad liikmesriigid vastavalt energia maksustamise direktiivi artikli 14 lõike 1 punktile c vabastama maksust energiatooted, mida kasutatakse elektrienergia tootmiseks sadamakai ääres seisvatel laevadel, ja seal toodetud elektrienergia. Vastavalt direktiivi artikli 15 lõike 1 punktile f võib seda vabastust kohaldada ka sisevetes sõitmiseks ette nähtud laeva pardal elektri tootmiseks kasutatavatele energiatoodetele ja toodetavale elektrienergiale. Itaalia kinnitas viimati nimetatud vabatahtliku erandi ülevõtmist. 
               
               
                  Nagu taotluses märgitud, ei ole Itaalias sadamakaide elektriga varustamine praegu laialt levinud ja seetõttu ei tohiks maksuvähenduse rakendamine lühemas perspektiivis finantsmõju avaldada. Itaalia ametiasutused ei saanud meetmest kasusaajate arvu eelnevalt hinnata ega seega esitada iga-aastaseid eelarvekulusid. 
               
               
                  Itaalia ametiasutused teatasid, et maksuvähendus kehtib kõikidele sadamakai ääres seisvatele laevadele, mis on varustatud üle 35 kW nimivõimsusega elektriseadmetega, välja arvatud eraomanduses lõbusõidulaevad, mis tähendab, et maksuvähendust kohaldatakse kõigi kaubanduslikuks meresõiduks kasutatavate laevade suhtes, sõltumata nende suurusest või lipuriigist. 
               
               
                  Põhjus, miks vaidlusaluse meetme kohaldamisala on piiratud laevadega, mis on varustatud üle 35 kW nimivõimsusega elektriseadmetega, on tugevalt seotud taotletava keskkonnaeesmärgiga. Itaalia ametiasutused eeldavad, et madala nimivõimsusega elektrisüsteemidega laevad kasutavad sadamas olles tavaliselt kai ääres seisvatele laevadele maapealsete seadmete kaudu vahetult jaotatavat elektrit (edaspidi „kaldalt tulev elekter“) ja mitte eraldi elektrigeneraatoreid oma sisepõlemismootorite abil. Seega sadamakai ääres seisvad laevad nimivõimsusega alla 35 kW ei suurenda õhusaastust. Kõnealust maksumeedet kohaldatakse selliste laevade suhtes, millel on suuremahulisemad elektrisüsteemid, mis hoiavad töös fossiilkütusel töötavaid laeva enda elektrigeneraatoreid, et julgustada neid sadamakai ääres kaldal asuvate seadmetega jaotatavat elektrienergiat kasutama. 
               
            
            
               Meedet ei saa kasutada finantsraskustes ettevõtjad ega ettevõtjad, kelle suhtes kohaldatakse sissenõudekorraldusi komisjoni varasema otsuse alusel, millega abimeede tunnistatakse ebaseaduslikuks ja siseturuga kokkusobimatuks.
            
            
               
                  Maksuvähendusega tahab Itaalia pakkuda asjaomastele käitajatele stiimuli kaldalt tuleva elektri arendamiseks ja kasutamiseks, et vähendada sadamakai ääres seisvate laevade kütuse põletamisest tekkivat õhusaastet ja CO2 heidet. Vähendatud maksumäära kohaldamisega tugevdataks kaldalt tuleva elektri konkurentsivõimet võrreldes maksuvaba punkrikütuste põletamisega laevade pardal.
               
            
            
               •Kooskõla poliitikavaldkonnas praegu kehtivate õigusnormidega
            
            
               
                  Elektrienergia maksustamine on reguleeritud energia maksustamise direktiiviga 2003/96/EÜ, eelkõige selle artikliga 10. Artikli 14 lõike 1 punktis c on sätestatud kohustus kohaldada laevaliikluses kasutatavate energiatoodete ja ka laeva pardal toodetava elektrienergia suhtes maksuvabastust. Artiklitega 5, 15 ja 17 on liikmesriikide jaoks ette nähtud võimalus anda teatavat tüüpi elektrikasutusele maksuerisusi, sealhulgas maksuvabastusi ja maksusoodustusi. Samas ei ole nende sätetega ette nähtud vähendada kaldalt tuleva elektri maksustamist.
               
            
            
               Energia maksustamise direktiivi sätted
            
         
         
            
               
                  Direktiivi artikli 19 lõike 1 esimeses lõigus on sätestatud järgmine: 
               
               
                  „Lisaks eelmiste artiklite sätetele, eriti artiklitele 5, 15 ja 17, võib nõukogu komisjoni ettepaneku põhjal ühehäälselt lubada liikmesriigil kehtestada täiendava maksuvabastuse või -vähenduse teatavatel poliitilistel kaalutlustel.“
               
               
                  Kõnealuse maksuvähendusega taotlevad Itaalia ametiasutused eesmärki edendada keskkonnasäästlikumat viisi sadamakai ääres seisvate laevade elektriga varustamiseks ning seeläbi parandada kohalikku õhukvaliteeti ja vähendada müra. Komisjon on juba soovitanud kasutada kaldalt tulevat elektrit selle asemel, et toota elektrienergiat sadamakai ääres seisvate laevade pardal, ning on seega tunnistanud kõnealuse tegevuse keskkonnaeeliseid
                     2
                  . Selle tulemusena kohaldataks abisaajate suhtes energia maksustamise direktiivi kohast ELi madalaimat elektrienergia maksumäära 0,50 eurot/MWh, mis võib aidata saavutada seatud poliitilisi eesmärke.
               
               
                  Maksusoodustuse kohaldamine kaldalt tuleva elektri suhtes võiks toimuda direktiivi artikli 19 alusel, sest sellega on liikmesriikidel lubatud kehtestada täiendav maksuvabastus või -vähendus teatavatel poliitilistel kaalutlustel. 
               
               
                  Itaalia on taotlenud, et meedet võiks kohaldada direktiivi artikli 19 lõikes 2 lubatud maksimaalse ajavahemiku, st kuue aasta jooksul. Põhimõtteliselt peaks erandi kohaldamise aeg olema piisavalt pikk, et mitte takistada sadamaoperaatoritel ja elektritarnijatel alustada või jätkata vajalikke investeeringuid kaldalt tuleva elektri rajatistesse. See ajavahemik annab ka maksimaalse võimaliku õiguskindluse laevade käitajatele, kes peavad kavandama investeeringuid pardaseadmetesse. 
               
            
            
               Erand ei tohiks siiski kahjustada kehtiva õigusraamistiku edasist arengut ning selle puhul tuleks arvesse võtta energia maksustamise direktiivi läbivaatamist ja seda, et nõukogu võib võtta vastu õigusakti, mis põhineb komisjoni ettepanekul energia maksustamise direktiivi muutmiseks, mis avaldati 14. juulil 2021
                  3
               . 
            
            
               Kuigi neil asjaoludel näib asjakohane anda luba taotletud ajavahemikuks, võib erandi kehtivusaeg olla taotletud kestusest lühem, kui üldsätete kohaldamine peaks algama varem. 
            
            
            
               
                  Riigiabi eeskirjad
               
               
                  Itaalia ametiasutuste kavandatud vähendatud maksumäär 0,50 eurot/MWh on võrdne ELi madalaima maksustamistasemega elektrienergia äriotstarbelise kasutuse puhul vastavalt direktiivi 2003/96/EÜ artiklile 10. 
               
               
                  Meede võib seega kuuluda komisjoni määruse (EL) nr 651/2014 (üldine grupierandi määrus) artikli 44 kohaldamisalasse; artiklis sätestatakse tingimused, mille alusel võib direktiivi 2003/96/EÜ kohaselt keskkonnamaksu vähendustena antava abi vabastada riigiabist teatamise nõudest. Praeguses etapis ei saa aga kindlaks teha, kas kõik selles määruses sätestatud tingimused on täidetud, ja käesolev ettepanek võtta vastu nõukogu rakendusotsus ei võta liikmesriigilt kohustust tagada riigiabi eeskirjade järgimine, eelkõige maksuvabastusena antava abi korral, mis kuulub komisjoni määruse (EL) nr 651/2014 alla
                     4
                  .
               
            
            
               •Kooskõla muude liidu tegevuspõhimõtetega
            
            
               
                  Keskkond ja kliimamuutused
               
               
                  Taotletud meede on peamiselt seotud ELi keskkonna ja kliimamuutuste poliitikaga. Meede aitab saavutada kohaliku õhukvaliteedi parandamise eesmärki sel määral, kuivõrd see aitab vähendada punkrikütuste põletamist sadamas seisvate laevade pardal. Välisõhu kvaliteeti käsitleva direktiivi 2008/50/EÜ
                     5
                   artikliga 13 kohustatakse liikmesriike tagama, et mitme õhusaasteaine heide jääks alla direktiivis kehtestatud piirtaseme ning et järgitakse direktiivis kehtestatud sihttasemeid ja muid õhukvaliteedi norme. Nimetatud kohustustega nõutakse, et liikmesriigid leiaksid lahendusi sellistele probleemidele nagu sadamakai ääres seisvate laevade heited, kus see on asjakohane, ning on mõistetav, et selliste probleemidega sadamate puhul soodustatakse kaldalt tuleva elektri kasutamist üldise õhukvaliteedi strateegia ühe osana. Kaldalt tuleva elektri kasutamist soodustatakse ka direktiiviga (EL) 2016/802,
                     6
                   millega reguleeritakse laevakütuste väävlisisaldust. See aitaks täita ka looduslike elupaikade ning loodusliku loomastiku ja taimestiku kaitse direktiivi 92/43/EMÜ kohaseid lämmastiksaaste nõudeid. Sellega seoses eeldavad Itaalia ametiasutused, et kaldalt tuleva elektri kasutamine vähendab kohalikke heitkoguseid. 
               
               
                  Meede soodustaks kaldalt tuleva elektri kasutamist, et aidata kaasa säästvatele sadamatele ja säästvale laevandusele. See on kooskõlas ELi poliitiliste eesmärkidega. Kaldalt tuleva elektri kasutamine Euroopa sadamates on üks kavandatud meetmetest Euroopa rohelises kokkuleppes seatud eesmärkide saavutamiseks.
               
               
                  Meetmega kaasneb tõenäoliselt ka CO2 heite vähenemine, kuna maismaa energiavõrgust saadava elektrienergia tootmisel tekib tänu tõhusamale süsteemile ja muud liiki kütuste kasutamisele vähem CO2 heidet kui pardal punkrikütuste põletamisel toodetava elektrienergia puhul. 
               
               
                  Energiapoliitika
               
               
                  Meede on kooskõlas direktiiviga 2014/94/EL alternatiivkütuste taristu kasutuselevõtu kohta,
                     7
                   milles käsitletakse kaldalt tuleva elektri rajatiste paigaldamist sadamatesse, kus on sellekohane nõudlus ning kus need rajatised on kulutasuvad, arvestades ka keskkonnakasusid. See on tunnistatud ühist huvi pakkuvaks eesmärgiks riigiabi andmisel ELi toimimise lepingu artikli 107 lõike 1 kohaselt
                     8
                  .
               
               
                  Siinkohal tuleb meenutada, et kaldalt tuleva elektri ebasoodsa konkurentsiolukorra üks olulisi põhjusi on see, et alternatiivne võimalus, st sadamas seisvate laevade pardal toodetud elektrienergia on praegu täielikult maksuvaba: maksuvaba ei ole mitte ainult elektrienergia tootmiseks põletatav punkrikütus (see vastab direktiivi 2003/96/EÜ artikli 14 lõike 1 punktis a osutatud tavaolukorrale), vaid ka laevade pardal toodetud elektrienergia on maksuvaba (vrd direktiivi 2003/96/EÜ artikli 14 lõike 1 punkt c). Kuigi viimasena mainitud maksuvabastust võib olla raske käsitada liidu keskkonnaeesmärkidele vastavana, on selles arvesse võetud praktilisi kaalutlusi. Tegelikult oleks laeva pardal toodetud elektrienergia maksustamiseks vajalik laevaomaniku (kes asub sageli kolmandas riigis) või -käitaja deklaratsioon tarbitud elektrienergia koguse kohta. Deklaratsioonis peaks lisaks olema osutatud, milline osa elektrienergiast tarbiti selle liikmesriigi territoriaalvetes, kus maks tasumisele kuulub. See oleks laevaomanikele tohutu halduskoormus, kuna nad peaksid esitama deklaratsiooni kõigi liikmesriikide kohta, kelle territoriaalvetes laev on seilanud. Analoogsed kaalutlused kehtivad direktiivi artikli 15 lõike 1 punktis f sätestatud siseveelaevanduse ja vabatahtliku maksustamislahenduse kohta (mida Itaalia tegelikult rakendab). Sellises olukorras on põhjendatud, et vähem saastavat kaldalt tulevat elektrit ei asetata ebasoodsasse olukorda ning et Itaalial lubatakse kohaldada vähendatud maksumäära.
               
               
                  Transpordipoliitika
               
            
         
         
            
               
                  Kõnealune meede on kooskõlas komisjoni soovitusega 2006/339/EÜ liidu sadamates kai ääres seisvatel laevadel kaldalt tuleva elektri kasutamise edendamise kohta
                     9
                   ning komisjoni teatisega „Strateegilised eesmärgid ja soovitused seoses ELi meretranspordipoliitikaga“
                     10
                  .
               
               
                  Siseturg ja aus konkurents
               
               
                  Siseturu ja ausa konkurentsi seisukohast meede üksnes vähendab punkrikütuste maksuvabastusest tulenevat konkurentsi moonutavat olukorda kahe konkureeriva elektrienergiaallika vahel, milleks on laeva pardal toodetav elektrienergia ja kaldalt tulev elekter.
               
               
                  Seoses laevakäitajate vahelise konkurentsiga tuleb kõigepealt märkida, et Itaalia ametiasutuste sõnul ei ole praegu sadamakai ääres seisvaid laevu, mis on varustatud üle 35 kW nimivõimsusega elektriseadmetega ja mis kasutavad kaldalt tulevat elektrit. Seega võib märkimisväärseid konkurentsimoonutusi tekkida üksnes taotletud meetmest kaldalt tuleva elektri kasutuselevõtuga kasusaavate laevade ja pardal elektritootmist jätkavate laevade vahel. Kuigi täpsed kulud sõltuvad olulisel määral naftahinna muutusest ja neid on seetõttu raske prognoosida, ilmneb hiljutistest hinnangutest, et üldiselt ei muuda isegi täielik maksuvabastus enamikul juhtudel kaldalt tuleva elektri kasutamise kulusid väiksemaks pardal tootmise kuludest,
                     11
                   ning seega ei paku see mingil juhul kaldalt tulevat elektrit tarbivatele laevakäitajatele märkimisväärset konkurentsieelist võrreldes pardal toodetud elektrienergiat tarbivate laevakäitajatega. Praegusel juhul ei või siiski eeldada eespool kirjeldatud märkimisväärset konkurentsimoonutust, sest Itaalia kohaldab direktiivis 2003/96/EÜ elektrienergia äriotstarbelise kasutuse osas sätestatud madalaimat maksustamistaset. 
               
               
                  Lisaks, nagu juba mainitud, ei saa laevakäitajad, kes saavad kaldalt tulevat elektrit, mida maksustatakse direktiivis 2003/96/EÜ sätestatud miinimumtasemel, põhimõtteliselt majanduslikku eelist nende ettevõtjate ees, kes toodavad oma elektrit pardal, kuna pardal toodetud elekter on maksust vabastatud. Itaalia ametiasutuste sõnul ei too laevapardal toodetava elektrienergia asendamine kohaldatava madalaima tasemega maksustatava kaldalt tuleva elektriga kaasa üldist kulueelist
                     12
                  .
               
               
                  Lisaks on asjaomastel laevadel võimalik saada kaldalt tulevat elektrit sõltumata nende lipuriigist ning sellega ei kaasne riigi ettevõtjate soodsamat maksukohtlemist võrreldes nende konkurentidega teistest ELi liikmesriikidest.
               
               
                  Sadamatevahelise konkurentsi osas võib oletada, et võimalik mõju liikmesriikidevahelisele kaubavahetusele, mis avalduks siis, kui laevad muudaksid oma marsruuti, et kasutada vähendatud maksumääraga kaldalt tulevat elektrit, on tühine. Sellises olukorras, kus kaldalt tuleva elektri kasutamine ei ole vaatamata maksuvähendusele vähemalt lühikeses perspektiivis soodsam kui elektrienergia tootmine laeva pardal, ei moonuta kaldalt tuleva elektri puhul antav kõnealune maksuvähendus tõenäoliselt kuigivõrd sadamatevahelist konkurentsi, õhutades laevu selle võimaluse kättesaadavuse tõttu oma marsruuti muutma.
               
               
                  Piirangut vähendada maksumäära ainult selliste kaldalt laevadele tehtavate elektritarnete suhtes, mille pinge on vähemalt 380 volti, võib pidada turumoonutuseks. Itaalia ametiasutused on märkinud, et kommertslaevadele ei tarnita kaldalt tulevat elektrit madalama pingega kui 380 volti; sellist elektrit tarnitakse ainult väikestele lõbusõidulaevadele.
               
               
                  Ajavahemik, mille kohta on tehtud ettepanek kohaldada vähendatud maksumäära, välja arvatud juhul, kui praegune raamistik ja olukord oluliselt muutuvad, muudab ebatõenäoliseks, et eelnevates lõikudes esitatud analüüs muutub enne meetme kehtivusaja lõppu.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               
                  Nõukogu direktiivi 2003/96/EÜ artikkel 19.
               
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  Euroopa Liidu toimimise lepingu artikliga 113 hõlmatud kaudse maksustamise valdkond ei ole ELi toimimise lepingu artikli 3 kohaselt iseenesest Euroopa Liidu ainupädevuses.
               
               
                  Siiski võib direktiivi 2003/96/EÜ artikli 19 kohaselt üksnes nõukogu teisese õigusaktiga lubada liikmesriigil kehtestada selle sätte kohaseid täiendavaid maksuvabastusi või -vähendusi. Seepärast ei ole liikmesriikidel õigust nõukogu asemel tegutseda. Subsidiaarsuse põhimõtet seega käesoleva rakendusotsuse puhul ei kohaldata. Kuna käesolev õigusakt ei ole seadusandliku akti eelnõu, ei pea seda aluslepingute protokolli nr 2 kohaselt edastama liikmesriikide parlamentidele subsidiaarsuse põhimõtte järgimise kontrollimiseks.
               
            
            
               •Proportsionaalsus
            
            
               
                  Ettepanek on kooskõlas proportsionaalsuse põhimõttega. Maksuvähendus ei ületa kõnealuse eesmärgi saavutamiseks vajalikku.
               
            
            
               •Vahendi valik
            
            
               
                  Kavandatav vahend: nõukogu rakendusotsus. Direktiivi 2003/96/EÜ artikliga 19 on ette nähtud üksnes sellist liiki õigusakt.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
         
         
            
               •Praegu kehtivate õigusaktide järelhindamine või toimivuse kontroll
            
            
               
                  Meetme võtmiseks ei ole vaja praegu kehtivaid õigusakte hinnata.
               
            
            
               •Konsulteerimine sidusrühmadega
            
            
               
                  Käesolev ettepanek põhineb Itaalia esitatud taotlusel ja käsitleb ainult kõnealust liikmesriiki.
               
            
            
               •Eksperdiarvamuste kogumine ja kasutamine
            
            
               
                  Välisekspertide arvamusi ei olnud vaja kasutada.
               
            
            
               •Mõjuhinnang
            
            
               
                  Käesolevas ettepanekus käsitletakse ühe liikmesriigi taotlusel talle antud luba ja mõju hindamine ei ole vajalik.
               
               
                  Itaalia esitatud teabest nähtub, et meede ei mõjuta maksutulusid lühiajalises perspektiivis. Nagu eespool mainitud, ei saanud Itaalia ametiasutused soodustuse saajate arvu prognoosida. Kaldalt tuleva elektri maksumäär jääb endiselt kõrgemaks kui direktiivis 2003/96/EÜ sätestatud madalaim maksustamistase. Itaalia loodab, et meetmel on positiivne mõju keskkonnakaitse eesmärkide saavutamisele, eelkõige sadamalinnade õhukvaliteedi parandamisel.
               
            
            
               •Õigusnormide toimivus ja lihtsustamine
            
            
               
                  Meetmega ei nähta ette lihtsustamist. See tuleneb Itaalia esitatud taotlusest ja käsitleb ainult kõnealust liikmesriiki.
               
            
            
               •Põhiõigused
            
            
               
                  Meetmel ei ole tähtsust põhiõiguste suhtes.
               
            
            
               4.MÕJU EELARVELE
            
            
               
                  Meetmega ei kaasne liidule rahalist ega halduskoormust. Ettepanek ei mõjuta seega liidu eelarvet.
               
            
            
               5.MUU TEAVE
            
            
               •Rakenduskavad ning järelevalve, hindamise ja aruandluse kord
            
            
               
                  Rakenduskava ei ole vaja. Käesolevas ettepanekus käsitletakse ühele liikmesriigile tema taotlusel antud luba maksumäära vähendamiseks. Luba antakse piiratud ajavahemikuks. Kohaldatav maksumäär on võrdne energia maksustamise direktiivis sätestatud madalaima maksustamistasemega. Kui pärast kehtivusaja lõppu esitatakse taotlus meetme uuendamiseks, saab meedet hinnata.
               
            
            
               •Selgitavad dokumendid (direktiivide puhul)
            
            
               
                  Ettepanek ei nõua ülevõtmist selgitavaid dokumente. 
               
            
         
         
            
               •Ettepaneku sätete üksikasjalik selgitus
            
            
               
                  Artiklis 1 sätestatakse, et Itaalial lubatakse kohaldada vähendatud maksumäära Itaalias sadamakai ääres seisvatele laevadele (välja arvatud eraomanduses lõbusõidulaevad) vahetult jaotatava elektri suhtes (edaspidi „kaldalt tulev elekter“). Maksumäär ei tohi olla väiksem kui 0,50 eurot/MWh, st direktiivis sätestatud minimaalne maksumäär elektrienergia äriotstarbelise kasutuse puhul. Vastavalt direktiivi 2003/96/EÜ artikli 14 lõike 1 punkti c teisele lõigule ei tohi vähendatud maksumääraga elektrit tarnida eraomanduses olevatele lõbusõidulaevadele.
               
               
                  Artiklis 2 sätestatakse, et taotletud luba antakse kuueks aastaks, alates 18. oktoobrist 2021 kuni 17. oktoobrini 2027, mis on direktiiviga lubatud maksimaalne ajavahemik.
               
            
            
               2021/0324 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega lubatakse Itaalial kohaldada vähendatud maksumäära sadamakai ääres seisvatele laevadele (välja arvatud eraomanduses lõbusõidulaevad) vahetult jaotatava elektri suhtes [kooskõlas direktiivi 2003/96/EÜ artikliga 19]
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 27. oktoobri 2003. aasta direktiivi 2003/96/EÜ, millega korraldatakse ümber energiatoodete ja elektrienergia maksustamise ühenduse raamistik,
                  13
                eriti selle artiklit 19,
            
            
               võttes arvesse Euroopa Komisjoni ettepanekut,
            
            
               ning arvestades järgmist:
            
            
               (1)Itaalia taotles 14. septembri 2020. aasta kirjas luba kohaldada elektrimaksu vähendatud määra sadamakai ääres seisvatele mere- ja siseveelaevadele (välja arvatud eraomanduses lõbusõidulaevad) vahetult jaotatava elektri suhtes (edaspidi „kaldalt tulev elekter“) kooskõlas direktiivi 2003/96/EÜ artikliga 19. Itaalia esitas 12. mai 2021. aasta kirjas lisateavet.
            
            
               (2)Vähendatud maksumääraga püüab Itaalia soodustada kaldalt tuleva elektri kasutamist, mida peetakse sadamakai ääres seisvate laevade elektrivajaduste rahuldamisel keskkonnale vähem kahjulikuks kui punkrikütuste põletamist sellistel laevadel.
            
            
               (3)Kuna kaldalt tuleva elektri kasutamisel ei teki sellist õhusaasteainete heidet nagu punkrikütuste põletamisel laevade pardal, parandab see sadamalinnade õhukvaliteeti. Seega võib vähendatud maksumäär aidata kaasa liidu keskkonna-, tervishoiu- ja kliimapoliitika eesmärkide saavutamisele.
            
            
               (4)Lubades Itaalial kohaldada kaldalt tuleva elektri suhtes vähendatud maksumäära, ei minda sellise elektri kasutamise suurendamiseks vajalikust kaugemale, kuna elektrienergia tootmine laevade pardal jääb endiselt enamikul juhtudel konkurentsivõimelisemaks võimaluseks. Samal põhjusel ja asjaomase tehnoloogia praeguse suhteliselt väikese turuosa tõttu ei too meede oma jõusoleku ajal tõenäoliselt kaasa märkimisväärseid konkurentsimoonutusi ega mõjuta seega negatiivselt siseturu nõuetekohast toimimist.
            
            
               (5)Selleks et laeva ja sadama käitajad ning elektritarnijad ja -edasimüüjad saaksid jätkata kaldalt tuleva elektri kasutamise edendamist, on asjakohane lubada Itaalial kohaldada seda liiki elektri suhtes vähendatud maksumäära.
            
            
               (6)Vastavalt direktiivi 2003/96/EÜ artikli 19 lõikele 2 tuleb kõiki kõnealuse sätte alusel antavaid lube ajaliselt rangelt piiritleda. Tagamaks, et loa kehtivusaeg on piisavalt pikk, et see ei takistaks asjaomastel ettevõtjatel vajalike investeeringute tegemist, on asjakohane anda taotletud luba kuueks aastaks alates 18. oktoobrist 2021. Loa kehtivus peaks siiski lõppema alates kuupäevast, mil hakatakse kohaldama kaldalt tuleva elektri maksusoodustusi käsitlevaid üldsätteid, mille nõukogu võtab vastu Euroopa Liidu toimimise lepingu artikli 113 või mis tahes muu asjakohase sätte alusel, kui selliseid sätteid hakatakse kohaldama enne taotletud loa kehtivuse lõppemist.
            
            
               (7)Käesolev otsus ei piira liidu riigiabi eeskirjade kohaldamist,
            
            
               ON VASTU VÕTNUD KÄESOLEVA OTSUSE: 
            
         
         
            
               Artikkel 1
            
            
               Itaalial lubatakse kohaldada vähendatud maksumäära sadamakai ääres seisvatele laevadele (välja arvatud eraomanduses lõbusõidulaevad) vahetult jaotatava elektri suhtes (edaspidi „kaldalt tulev elekter“), tingimusel et järgitakse direktiivi 2003/96/EÜ artiklis 10 osutatud madalaimaid maksustamistasemeid.
            
            
               Artikkel 2
            
            
               Käesolevat otsust kohaldatakse 18. oktoobrist 2021 kuni 17. oktoobrini 2027.
            
            
               Juhul kui nõukogu näeb Euroopa Liidu toimimise lepingu artikli 113 või mõne muu asjaomase sätte alusel ette kaldalt tulevat elektrit käsitlevaid maksusoodustusi hõlmavad üldeeskirjad, kaotab käesolev otsus kehtivuse päeval, mil kõnealused üldeeskirjad jõustuvad.
            
            
               Artikkel 3
            
            
               Käesolev otsus on adresseeritud Itaalia Vabariigile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 283, 31.10.2003, lk 51–70.
               
               
                  
                     (2)
                  
                        Komisjoni 8. mai 2006. aasta soovitus 2006/339/EÜ ühenduse sadamates seisvatel laevadel kaldalt tuleva elektri kasutamise edendamise kohta (ELT L 125, 12.5.2006).
               
               
                  
                     (3)
                  
                        Ettepanek: nõukogu direktiiv, millega korraldatakse ümber energiatoodete ja elektrienergia maksustamise liidu raamistik (uuesti sõnastatud), 14.7.2021, COM(2021)563 final 2021/0213 (CNS)
               
               
                  
                     (4)
                  
                        Komisjoni 17. juuni 2014. aasta määrus (EL) nr 651/2014 aluslepingu artiklite 107 ja 108 kohaldamise kohta, millega teatavat liiki abi tunnistatakse siseturuga kokkusobivaks (ELT L 187, 26.6.2014, lk 1).
               
               
                  
                     (5)
                  
                        Euroopa Parlamendi ja nõukogu 21. mai 2008. aasta direktiiv 2008/50/EÜ välisõhu kvaliteedi ja Euroopa õhu puhtamaks muutmise kohta (ELT L 152, 11.6.2008, lk 1).
               
               
                  
                     (6)
                  
                        Euroopa Parlamendi ja nõukogu 11. mai 2016. aasta direktiiv (EL) 2016/802, mis käsitleb väävlisisalduse vähendamist teatavates vedelkütustes (ELT L 132, 21.5.2016, lk 58).
               
               
                  
                     (7)
                  
                        Euroopa Parlamendi ja nõukogu 22. oktoobri 2014. aasta direktiiv 2014/94/EL alternatiivkütuste taristu kasutuselevõtu kohta (ELT L 307, 28.10.2014, lk 1).
               
               
                  
                     (8)
                  
                        C(2014) 2231 final, 9. aprill 2014.
               
               
                  
                     (9)
                  
                        Komisjoni 8. mai 2006. aasta soovitus 2006/339/EÜ ühenduse sadamates seisvatel laevadel kaldalt tuleva elektri kasutamise edendamise kohta (ELT L 125, 12.5.2006).
               
               
                  
                     (10)
                  
                        Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Strateegilised eesmärgid ja soovitused seoses ELi meretranspordipoliitikaga kuni 2018. aastani“, KOM(2009) 8 (lõplik), 21. jaanuar 2009.
               
               
                  
                     (11)
                  
                        Vrd Euroopa Komisjoni keskkonna peadirektoraadi aruanne „Service Contract Ship Emissions: Assignment, Abatement and Market-based Instruments, Task 2a – Shore-Side Electricity (Teenuslepingu laevade heited: omistamine, heitkoguste vähendamine ja turupõhised vahendid), august 2005, 
                  http://ec.europa.eu/environment/air/pdf/task2_shoreside.pdf
                  . Kuluanalüüs koostatakse kolme sadama kohta: Göteborgi (Rootsi), Juneau ja Long Beachi (Ameerika Ühendriigid) sadamad.
               
               
                  
                     (12)
                  
                        Itaalia ametiasutused on esitanud näite keskmise suurusega laeva kohta, on varustatud 200 kW nimivõimsusega elektriseadmetega: Kavandatud aktsiisimäära 0,5 eurot/MWh kohaldamisest tulenev majanduslik eelis oleks, võttes arvesse praegu kehtivat riiklikku määra ja asjakohast üheaegsustegurit elektri kasutamisel, vaid 30 eurot ühe terve päeva kohta sadamakai ääres.
               
               
                  
                     (13)
                  
                        ELT L 283, 31.10.2003, lk 51.